SPA ร่วง 3% หลังโบรกฯปรับลดประมาณกำไรปี 62 พ่วงหั่นราคาเป้าเหลือ 16 บ.
SPA ร่วง 3% หลังโบรกฯปรับลดประมาณกำไรปี 62 พ่วงหั่นราคาเป้าเหลือ 16 บ. โดย ณ เวลา 15.15 น. อยู่ที่ระดับ 13.30 บาท ลบ 0.40 บาท หรือ 2.92% สูงสุดที่ระดับ 13.70 บาท ต่ำสุดที่ระดับ 13.30 บาท ด้วยมูลค่าการซื้อขาย 8.46 ล้านบาท
8 มี.ค. 2562

ผู้สื่อข่าวรายงานว่า ราคาหุ้น บริษัท สยามเวลเนสกรุ๊ป จำกัด (มหาชน) หรือ SPA ณ เวลา 15.15 น. อยู่ที่ระดับ 13.30 บาท ลบ 0.40 บาท หรือ 2.92% สูงสุดที่ระดับ 13.70 บาท ต่ำสุดที่ระดับ 13.30 บาท ด้วยมูลค่าการซื้อขาย 8.46 ล้านบาท

ด้านนักวิเคราะห์ บล.เคทีซีมิโก้ ระบุในบทวิเคราะห์ว่า เหตุเรือล่มที่ จ. ภูเก็ตและการเปิดสาขาใหม่กระจุกตัวในครึ่งแรกปี 61 ส่งผลต่อการเติบโตกำไรของ SPA โดยมองว่าแนวโน้มการเติบโตจะราบรื่นมากขึ้นในปี 2562 จากการกระจายเวลาการเปิดสาขาใหม่ 11 อย่างสมดุลตลอดปี ขณะที่การฟื้นตัวของจำนวนนักท่องเที่ยวชาวจีนจะเป็นอีกหนึ่งปัจจัยหนุน
อย่างไรก็ตาม ทางฝ่ายปรับลดประมาณการกำไรลง หลังจากปรับสมมติฐานรายได้และอัตรากำไรขั้นต้นอย่างระมัดระวังมากขึ้น ได้ราคาเป้าหมายใหม่ลดลงเป็น 16 บาท (จาก 18.10 บาท) แต่ยังคงคำแนะนำ “ซื้อ”